

Γονιδιωματική μελέτη της εξελικτικής ιστορίας των Βαλκανικών και Μεσογειακών σκύλων από τη Μεσολιθική Εποχή μέχρι σήμερα

Περίληψη
Ο σκύλος, ως το πρώτο εξημερωμένο ζώο, έχει σύνθετη εξελικτική ιστορία, συνδεδεμένη με ανθρώπινες μετακινήσεις στην Ευρασία από την Παλαιολιθική Εποχή έως σήμερα. Τα Βαλκάνια και η Μεσόγειος, ως σταυροδρόμι τριών ηπείρων, είναι καίριας σημασίας για τη διερεύνηση της γενετικής ιστορίας των σκύλων. Στη παρούσα μελέτη παρήχθησαν δεδομένα αλληλούχισης ολόκληρου γονιδιώματος 21 αρχαίων και 37 σύγχρονων βαλκανικών και μεσογειακών σκύλων, που συνδυάστηκαν με διαθέσιμα δεδομένα 84 αρχαίων και 204 σύγχρονων σκύλων παγκόσμιας εξάπλωσης. Τα αποτελέσματα ανέδειξαν μεταβολές στη γενετική καταγωγή των βαλκανικών και μεσογειακών σκύλων, αρχικά από τη Μεσολιθική στη Νεολιθική περίοδο, που συνδέεται με την εξάπλωση των γεωργών από την Εγγύς Ανατολή, και μεταγενέστερα από την Εποχή του Χαλκού και εξής, που σχετίζεται με την εξάπλωση των νομαδικών κτηνοτρόφων της Ποντοκασπιακής Στέπας. Συνολικά, τα ευρήματα συμβάλουν στην κατανόηση της κοινής ιστορίας σκύλων και ανθρώπων στα Βαλκάνια και τη Μεσόγειο.  

Εισαγωγή 
Ο σκύλος αποτελεί το πρώτο εξημερωμένο ζώο, αν και ο ακριβής τόπος και χρόνος της εξημέρωσης παραμένουν άγνωστοι. Ωστόσο, γενετικά όμοιοι σκύλοι, που αντιπροσωπεύουν την Δυτικοευρασιατική γενεαλογία, ήταν εξαπλωμένοι στη Δυτική Ευρασία 15.800–14.200 χρόνια πριν. Στη Μεσολιθική Εποχή υπήρξε μετακίνηση σκύλων της Ανατολικοευρασιατικής γενεαλογίας και πρόσμιξη με τους υπάρχοντες Ευρωπαϊκούς σκύλους, ως αποτέλεσμα της εξάπλωσης των Κυνηγών-Τροφοσυλλεκτών από την Ευρασιατική Στέπα (Marsh et al. 2026).  
Στη Νεολιθική Εποχή, η εξάπλωση γεωργών από την Εγγύς Ανατολή συνοδεύτηκε από μεταβολή στη γενετική καταγωγή των ευρωπαϊκών σκύλων (Bergström et al. 2026). Επιπλέον, η Εποχή του Χαλκού και οι μεταγενέστερες περίοδοι χαρακτηρίζονται από ποικίλες ανθρώπινες μετακινήσεις, όπως αυτή κτηνοτροφικών πληθυσμών της Ποντοκασπιακής Στέπας προς την Ευρώπη. Παράλληλα, στη Μεσόγειο αναπτύχθηκαν σημαντικοί πολιτισμοί με συνεχείς πολιτισμικές και γενετικές αλληλεπιδράσεις (Lazaridis et al. 2022, Ringbauer et al. 2025). Ωστόσο, η επιρροή των παραπάνω γεγονότων στην εξελικτική ιστορία των βαλκανικών και μεσογειακών σκύλων δεν έχει μελετηθεί ακόμα.  

Μέθοδοι 
Δεδομένα αλληλούχισης ολόκληρου γονιδιώματος παρήχθησαν από 21 αρχαία οστά βαλκανικών και μεσογειακών σκύλων που χρονολογούνται από τη Μεσολιθική Εποχή μέχρι το Μεσαίωνα, αλλά και από 37 σύγχρονους σκύλους τριών ελληνικών και έξι βαλκανικών φυλών. Οι αναγνώσεις χαρτογραφήθηκαν στο γονιδίωμα αναφοράς CanFam3.1 (BWA v.0.7.17) και αφαιρέθηκαν οι διπλότυπες αναγνώσεις (GATK v4.3.0.0). Ακολούθησε η γονοτύπηση και η ενσωμάτωση των δειγμάτων σε ένα διαθέσιμο σύνολο ψευδο-απλοειδών δεδομένων 84 αρχαίων και 204 σύγχρονων σκύλων παγκόσμιας εξάπλωσης (ANGSD, GATK v4.3.0.0). Έπειτα, υλοποιήθηκαν αναλύσεις πληθυσμιακής γενετικής, όπως η Ανάλυση Κύριας Συνιστώσας (PCA) (EMU v.0.9), outgroup f3 statistics και qpAdm (AdmixTools v.7.0.2).

Αποτελέσματα
Η γενετική καταγωγή των μεσολιθικών βαλκανικών σκύλων χαρακτηρίζεται από παρόμοια ποσοστά Ανατολικοευρασιατικής και Δυτικοευρασιατικής γενεαλογίας. Αντίθετα, οι Νεολιθικοί και Χαλκολιθικοί σκύλοι της Μεσογείου και των βόρειων Βαλκανίων σχηματίζουν μια διακριτή γενετική ομάδα, με αυξημένη συνεισφορά της Δυτικοευρασιατικής γενεαλογίας.
Μια μεταγενέστερη αύξηση του ποσοστού της Ανατολικοευρασιατικής γενεαλογίας παρατηρείται στους σκύλους των βόρειων Βαλκανίων την Εποχή του Χαλκού και, σε μικρότερο βαθμό, στους σκύλους της Ελληνικής χερσονήσου την Ύστερη Εποχή του Χαλκού και την Ελληνιστική περίοδο. Ωστόσο, οι ελληνιστικοί σκύλοι της Κύπρου βρίσκονται γενετικά ενδιάμεσα μεταξύ σύγχρονων αιγυπτιακών σκύλων και Νεολιθικών βαλκανικών και μεσογειακών σκύλων.
Τέλος, οι σύγχρονοι βαλκανικοί και ευρωπαϊκοί σκύλοι εμφανίζουν μεγαλύτερη γενετική ομοιογένεια, πιθανώς λόγω της επιλεκτικής αναπαραγωγής για τη δημιουργία φυλών με συγκεκριμένα χαρακτηριστικά.

Συζήτηση
Τα αποτελέσματα ανέδειξαν διαδοχικές αλλαγές στη γενετική καταγωγή των βαλκανικών και μεσογειακών σκύλων, που πιθανόν διαμορφώθηκαν από διαφορετικές ανθρώπινες μετακινήσεις. Συγκεκριμένα, η αύξηση του ποσοστού της Δυτικοευρασιατικής γενεαλογίας  κατά τη Νεολιθική περίοδο συμβαδίζει με την εξάπλωση γεωργών από την Εγγύς Ανατολή στην Ευρώπη, ενώ η μεταγενέστερη αύξηση της συνεισφοράς της Ανατολικοευρασιατικής γενεαλογίας αντανακλά την εξάπλωση των κτηνοτρόφων της Ποντοκασπιακής Στέπας προς την Ευρώπη. Το γενετικό προφίλ των κυπριακών σκύλων αντικατοπτρίζει την μακρά ιστορία της Κύπρου και τις αλληλεπιδράσεις με ποικίλους πολιτισμούς από τη Μεσόγειο και τη Μέση Ανατολή, όπως η επικράτηση των Πτολεμαίων στην Ελληνιστική Εποχή.

